pakistanske tæpper
Pakistanske tæpper, håndknyttede tæpper fra Pakistan. Områdets traditioner inden for tekstilkunsten hører til den indiske kultur, se indiske tæpper. Den kommercielle storproduktion af knyttede tæpper, der blev iværksat efter selvstændigheden i 1947, har ikke rod i disse traditioner, men bygger mest på turkmenske (bukhara) og persiske mønstre, forenklede og standardiserede. Grundvævet er bomuld, luven ret tæt og ensartet knyttet af uld, der ofte er meget blød og glansfuld. Tæpperne eksporteres i stort tal til det meste af verden.